**PREDKLADACIA SPRÁVA**

Ministerstvo životného prostredia Slovenskej republiky (MŽP SR) predkladá podľa § 17 ods. 9 a § 22 ods. 1 a 6 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“) na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje prírodná rezervácia Homoľa (ďalej len „návrh nariadenia vlády“).

Vyhlásenie prírodnej rezervácie (PR) Homoľa prispeje k plneniu úloh vyplývajúcich z Envirostratégie 2030, programového vyhlásenia vlády a záväzkov vyplývajúcich z členstva v Európskej únii. Súčasne nadväzuje na nariadenie vlády Slovenskej republiky č. 278/2022 Z. z., ktorým sa vyhlasuje Národný park Muránska planina, jeho zóny a ochranné pásmo.  Pri zonácii Národného parku (NP) Muránska planina došlo k úprave vymedzenia tohto NP a bolo dohodnuté, že samostatne budú vyhlásené štyri chránené územia, ktoré k NP priliehajú. Okrem navrhovanej PR Homoľa sú to navrhované chránené areály Pramenná oblasť Rimavy, Tisovský kras a Stolica.

Územie navrhovanej PR Homoľa tvorí krasový ostrov Švermovského hrdla, pod ktorým podzemný tok vytvaroval rozsiahly jaskynný systém s bohatou sintrovou výzdobou. Jaskynný systém vytvoril vodný tok a je pravidelným zimoviskom vzácnych druhov netopierov. Predmetom ochrany navrhovanej PR Homoľa je 5 biotopov európskeho významu a 7 druhov európskeho a národného významu na ne viazaných. Pre zabezpečenie ich priaznivého stavu sa navrhuje zvýšenie z 2. stupňa ochrany na 4. stupeň ochrany podľa § 15 zákona č. 543/2002 Z. z.  Nachádza sa na výmere 22,1888 ha a je súčasťou ochranného pásma NP Muránska planina, v jeho severovýchodnej časti. V území navrhovanej PR Homoľa aktuálne platí 2. stupeň ochrany podľa § 13 zákona č. 543/2002 Z. z. a to z dôvodu jeho prekryvu s ochranným pásmom NP Muránska planina, ako aj s územím európskeho významu SKUEV0204 Homoľa. Podkladom na vyhlásenie chráneného územia je projekt ochrany, ktorý je zverejnený na webovom sídle Štátnej ochrany prírody Slovenskej republiky (<https://www.sopsr.sk/npmuranskaplanina/>).

MŽP SR prostredníctvom ním poverenej odbornej organizácie ochrany prírody v rámci schvaľovacieho procesu pred predložením návrhu nariadenia vlády na rokovanie vlády Slovenskej republiky, ako aj pred zápisom do katastra nehnuteľností, doručí správcovi informačného systému lesného hospodárstva na adresy nlc@nlcsk.org a nlc-ulzi@nlcsk.org hranice navrhovanej PR Homoľa v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol v medzirezortnom pripomienkovom konaní od 6. decembra 2022 do 27. decembra 2022. Pripomienky boli prerokované a zapracované do materiálu. Návrh nariadenia vlády sa na rokovanie Legislatívnej rady vlády Slovenskej republiky predkladá bez rozporov.